DA Den Europæiske Unions Tidende C 265/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 265/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

» « (MRECH KAMPOT)/»POIVRE DE KAMPOT«

EF-nr.: KH-PGI-0005-01264 — 6.10.2014

BGB ( X ) BOB ( )

1. Navn

» « (Mrech Kampot)/»Poivre de Kampot«

2. Medlemsstat eller tredjeland

Cambodja

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

» « (på oprindelsesregionens sprog, khmer)/»Poivre de Kampot« (på fransk) henviser til bærrene på to af sorterne af arten Piper nigrum L., nemlig Kamchay og Lampong (eller Belantoeung), lokalt kendt som sorterne »små blade« og »store blade«, der dyrkes i det område, der fastlægges i afsnit 4.

Der findes fire forskelle typer » «/»Poivre de Kampot«, som afhænger af høsttidspunktet og den efterfølgende forarbejdning:

— Grøn peber: er en frugt af peberplanten, som høstes, mens den stadig er umoden. De kan sælges og spises enten frisk (i stande) eller i lage eller eddike (enten som hele bær eller i stande).

— Sort peber: høstes, når bærrenes farver begynder at skifte fra grøn til gul, hvorefter de tørres. De kan enten sælges som hele bær eller stødt.

— Rød peber: tørrede fuldmodne bær. Sælges som hele bær,

— Hvid peber: fremstilles af røde eller modne bær ved iblødlægning. Sælges som hele bær.

Produktet er karakteriseret ved dens stærke (men ikke »brændende«) skarphed, som ikke er aggressiv, men som gradvist udvikler sig i munden. Ud over den krydrede karakter får » «/»Poivre de Kampot« sin særlige kvalitet gennem den aromatiske intensitet.

Peberkornene har ideelle fysiske egenskaber i henseende til størrelse og tæthed.

Produktet har følgende fysiske og organoleptiske egenskaber:

Type Form Størrelse og tæthed Farve Duft Andet Sort peber Tørrede bær ∅ ≥ 4 mm Tæthed≥ 570 g/l Kulsorte, sorte, brunsorte eller gråsorte. — Kornet har en middelkraftig brændende duft. — Efter formaling har peberpulveret en meget brændende og vedvarende duft. Tolerance (2): Afvigelser på 5 % med hensyn til bærrets størrelse og 2 % med hensyn til farve er tilladt. Følgende fejl er ikke tilladt: — planteaffald — støv — svampe — receptakel (3) på 5 %. Stødt peber Pulver med små bærstykker Mørkegrå med sorte pletter. Rød peber Tørrede bær ∅ ≥ 4 mm Tæthed≥ 570 g/l Brunrød eller mørkerød. Følgende fejl er ikke tilladt: — planteaffald — støv — svampe — receptakel på 1 %. Hvid peber Tørrede bær ∅ ≥ 3 mm Tæthed≥ 600 g/l Gråhvid med små gule eller lysebrune pletter. Skal være naturlig farve. Der må ikke tilsættes stoffer for at ændre farven. Følgende fejl er ikke tilladt: — planteaffald — støv — svampe. Grøn peber Hele stande med friske bær Stande med mindst 10 korn. Hvert korn ∅ ≥ 3 mm. Mørkegrøn. — urteagtig aroma af grøn peber — som korn ingen brændende duft — som stødt, stærk, men flygtig brændende duft. Følgende fejl er ikke tilladt: — planteaffald — støv — svampe. Bær eller hele stande i lage eller eddike Stande med mindst 10 korn. Hvert korn ∅ ≥ 3 mm. Stadig grønt. Må ikke skifte til brunt.

Med hensyn til karakteristika for de forskellige typer » «/»Poivre de Kampot«:

— Som grøn peber har den en frisk citrussmag og er mindre krydret end de tørrede arter.

— Sort peber har en dybere, stærkere og svagt blomsteragtig smag med antydning af blomster, eukalyptus og mynte. Smagen kan variere fra mild og sødlig til intens krydret.

— Rød peber er sødere og mindre krydret end den sorte variant, men har en rundere smag. Den afgiver en kraftig, frugtagtig aroma.

— Hvid peber fremstilles ved at fjerne frugtens yderste skal efter iblødlægningsprocessen, hvilket giver produktet en anden smag, der rummer smagsnuancer af frisk græs og limefrugt.

Produktet sælges i forseglet emballage (af forskellige materialer og størrelser) med de i afsnit 3.6 anførte specifikationer.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle nedenstående produktionsetaper skal finde sted i det geografiske område:

— Afgrødestyring

— Bærhøst

— Tørreprocesser (for sort, rød og hvid peber)

— Iblødlægning (kun for hvid peber)

— Bærsortering

— Ilægning i lage (kun for grøn peber i lage eller eddike).

Frisk, grøn » «/»Poivre de Kampot« skal således fremstilles i det geografiske område.

Sort, rød, hvid og konserveret grøn » «/»Poivre de Kampot« skal fremstilles og behandles ved iblødlægning eller ilægning i lage i det geografiske område.

3.5. Særlige regler vedrørende udskæring, rivning eller emballering osv. for det produkt, som den registrerede betegnelse henviser til

—

3.6. Særlige regler vedrørende mærkning af det produkt, som den registrerede betegnelse henviser til

Pakker og beholdere med produktet skal bære betegnelsen » « eller »Poivre de Kampot«. Betegnelsen kan være ledsaget af en oversættelse til det officielle sprog i det område, som produktet sælges i (f.eks. Kampot Pepper i engelsktalende lande) med mindst lige så stor skriftstørrelse som de største af de andre bogstaver på emballagen. Udtrykket »Beskyttet geografisk betegnelse« skal være anført tæt ved navnet » « eller »Poivre de Kampot«, som kan være ledsaget af en oversættelse.

Emballagen skal mærkes med varepartiets individuelle nummer (for at sikre produktets sporbarhed).

Mærkningen skal også omfatte følgende, som skal være umiddelbart synlig:

— Det kollektive logo på det tilsvarende sprog: eller

— Det nationale logo for Cambodjas beskyttede geografiske betegnelser (vist nedenfor):

Mærkningen kan også omfatte andre landes eller regioners logo for beskyttet geografisk betegnelse (eller dertil svarende), hvor » «/»Poivre de Kampot« er anerkendt på denne måde.

4. Præcis afgrænsning af det geografiske område

Det geografiske område består af følgende distrikter i det sydlige Cambodja:

— Kampong Trach, Dan Tong, Toeuk Chhou, Chhouk og Kampot City, alle beliggende i provinsen Kampot.

— Kep City og Damnak Chang Aeur i provinsen Kep.

5. Tilknytning til det geografiske område

Der er en tilknytning mellem både det specifikke produkts omdømme og kvalitet og det geografiske område.

Omdømme:

Peberproduktion i Cambodja er nævnt i så gamle dokumenter som beretningerne fra den kinesiske opdagelsesrejsende Tchéou Ta Kouan i det 13. århundrede.

Det var dog først ved udgangen af det 19. århundrede, at provinsen Kampot oplevede en veritabel »peberfeber« med de franske kolonisters ankomst. I starten af det efterfølgende århundrede voksede produktionen af dette krydderi i Kampot og nåede op på 8 000 ton årligt. I midten af det 20. århundrede var produktionen af Kampot-peber, som blev stabiliseret ved omkring 3 000 ton årligt, af enestående kvalitet. På det tidspunkt var navnet Kampot blevet tæt knyttet til peber, og produktet var velkendt i især Frankrig og resten af Europa. Kampot-peber blev højt værdsat på grund af dets kvalitet, navnlig blandt kokke i Frankrig og Europa.

Kampot-peberets historie og berømmelse er veldokumenteret og illustreres i bogen »Kampot, miroir du Cambodge. Promenade historique, touristique et littéraire« (Editions YOU-FENG, Paris, 2003) af Luc Mogenet, som fortæller om peberdyrkningen, der skabte velstand i Kampot i slutningen af det 19. århundrede. Ifølge forfatteren kom næsten al peber, der blev solgt i Frankrig i 1920'erne, fra denne del af Indokina.

Man finder henvisninger til Kampot-peberets historie mellem det 19. og det 20. århundrede i mange publikationer fra dengang, såsom: »Paris-match« (nr. 969-977 fra 1967), »Connaissance des arts« (Societe Française de Promotion Artistique, nr. 189 fra 1967), »Bulletin du comité des travaux historiques et scientifiques« og »Bulletin de la Section de géographie« (Imprimerie nationale, 1915), bogen »Un hiver au Cambodge: chasses au tigre, à l'éléphant et au buffle sauvage« (Edgar Boulangier, Mame 1887), »Bulletin économique de l'Indochine« (bind 6, 1903) osv.

Efter en dramatisk afbrydelse af produktionen af Kampot-peber på grund af Khmer Rouge-regimet og borgerkrigen i slutningen af det 20. århundrede blev der med valget i 1998 genskabt relativt rolige tilstande, og produktionen af dette krydderi blev genoptaget, hvorefter produktet hurtigt genvandt sin tidligere popularitet.

Producentfamilierne i Kampot og Kep vendte tilbage til deres fædrene jord. Som efterkommere efter flere generationer af peberproducenter ryddede de hurtigt den braklagte jord og begyndte igen at dyrke peber efter de traditionelle metoder, de havde arvet fra deres forfædre.

I april 2010 blev Kampot-peber registreret som en geografisk betegnelse i Cambodja og blev dermed det første lokale produkt med denne status.

Genoptagelsen af produktionen af Kampot-peber i denne nye æra har tiltrukket sig mediernes opmærksomhed, både nationalt og internationalt.

Der er lavet flere dokumentarudsendelser om produktet, som er blevet vist rundt om i verden, hvor man roser dets kvalitet og fortæller om, hvad der gør det til noget særligt, f.eks. BBC's tv-show »Rick Stein's Far Eastern Odyssey« (program 1), dokumentaren »Nouveaux produits, nouvelles habitudes: révélations sur nos assiettes« sendt på den franske tv-kanal M6 i programserien »Zone Interdite«, og i Télérame's udsendelsesrække »Les petits plats du Grand Mékong« handlede et program om peber fra Kampot.

I dag beskrives Kampot-peber som peber af fineste kvalitet i mange turist- og gastronomiguider, f.eks.: »Lonely Planet Cambodia« (af Lonely Planet, Nick Ray, Greg Bloom. 2014), »Consumed: Food for a Finite Planet« (af Sarah Elton. 2013), »Gordon's Great Escape Southeast Asia: 100 of my favourite Southeast Asian recipes« (af Gordon Ramsay. 2011), »The Rough Guide to Cambodia« (by Beverley Palmer, 2013) osv.

Alt dette beviser, at » «/»Poivre de Kampot« har et omdømme, som kan tilskrives dets tilknytning til det geografiske område.

Produktets kvalitet, der skyldes det geografiske område

På den anden side er produktets særlige kendetegn, som beror på dets stærke (men ikke »brændende«) smag og aromatiske intensitet, knyttet til de specifikke forhold i området og de lokale produktionsmetoder.

God, drænet jord og en høj gennemsnitlig nedbørsmængde er forudsætninger for produktionen af peber af høj kvalitet. Klimaet i provinserne Kampot og Kep er karakteriseret ved kraftig, regelmæssig nedbør, og regntiden varer længere end tørtiden. Ikke blot er den gennemsnitlige nedbørsmængde stor i det pågældende område (over 2 000 mm årligt), men den er også regelmæssigt fordelt hen over året, hvilket har en direkte indvirkning på produktets kvalitet, navnlig dets aroma og afbalancerede styrke. På den anden side betyder områdets topografi, at de fleste plantager er beliggende på bjergsiderne (højtbeliggende jord) eller ved foden af bjergene, hvilket øger jordens afdræningskapacitet.

For så vidt angår den menneskelige faktor bruger landmændene i det geografiske område to specifikke dyrkningsteknikker:

— De hæver den jord, hvori peberplanterne dyrkes, og graver vandingskanaler rundt om plantagen for at en sikre god afdræning.

— De tilfører regelmæssigt ny jord.

Disse teknikker, hvis formål er at sikre god afdræning af jorden, bidrager også til produktionen af peber med en intens aroma og en afbalanceret skarphed.

På den anden side bidrager den regelmæssige tilførsel af ny jord og andre foranstaltninger i plantagen (f.eks. stor afstand mellem stokkene, hvilket sikrer skygge til de unge planter) til produktionen af peber med god tæthed og størrelse.

Henvisning til offentliggørelsen af varespecifikationen

(artikel 6, stk. 1, andet afsnit i denne forordning)

http://cambodiaip.gov.kh/TemplateTwo.aspx?parentId=34&menuid=74&childMasterMenuId=74&lang=en

(1) EUT L 343 af 14.12.2012, s. 1.

(2) Procentdel af bær, der ikke overholder kriterier for størrelse og farve.

(3) Receptaklet er en anatomisk del af peberkornet, en lille stængel, der vokser i midten af blomsten og bærret. Receptaklet er en slags affald, der fjernes i høstsæsonen for at opnå rene bær.